runetrust/blame-folketinget-dk huggingface dataset:
Mette Frederiksen (S), 2023-04-25:
Jeg har ikke haft lejlighed til at se, hvad det er for diskussioner, der har været i Europa-Parlamentet, men det tager regeringen selvfølgelig stilling til, hvis det kommer i en af rådsformationerne, i øvrigt ligesom man skal tage stilling til det her i Folketinget.
Der skal jo gives et mandat, så det får vi rig lejlighed til at diskutere.
I forhold til den migrantsituation, der er, kan man sige, at et er spørgsmålet om, hvad der sker på egen grænse, hvis der kommer et antal, f.eks. svarende til 2015.
Nu ligger vi jo stadig væk lavt i Danmark.
Vi ligger også markant lavere, end en række andre lande gør, nok fordi vi har lavet mange stramninger af udlændingepolitikken.
Jeg kan i øvrigt sige, at den svenske statsminister ankommer her om ganske kort tid til Danmark sammen med sin ansvarlige minister på området for at diskutere udlændingepolitik med Danmark.
Det er jo en helt ny situation, at vi kan samarbejde med Sverige om udlændingepolitik.
Det har vi ikke kunnet i mange år, og derfor tør jeg også godt sige, at den udlændingepolitik, vi har i Danmark, er der jo andre lande, der er optaget af om man kan lade sig inspirere af.
Det synes jeg er positivt.
Vi skal have stoppet den store trafik, der er omkring Middelhavet – både af hensyn til os selv som europæere, men også af hensyn til de arme mennesker, der sætter deres liv på spil.
Så en mere bæredygtig løsning, hvor vi får styr på Europas ydre grænse, er i mine øjne det allerallervigtigste at bruge sin tid på netop nu.
Morten Messerschmidt (DF), 2023-04-25:
Det er jo der, jeg bliver bekymret, når det ikke kun er statsministerens partifæller i Europa-Parlamentet, men også statsministerens ministerfællers venner i Europa-Parlamentet, der stemmer forkert.
Altså, hvis nu det kun var de fire socialdemokrater, kunne man tænke: Nå ja, det skal Moderaterne og Venstre jo nok banke på plads.
Eller hvis det nu kun var den ene moderate, kunne man nok sige, at det klarer statsministeren.
Men når det er alle de tre regeringspartiers mep'er, hvis grønne knapper lyser på det forkerte tidspunkt, så er det bare, at mine røde lamper begynder at lyse.
Men det, der er bekymrende her, er selvfølgelig: Kan vi nu stole på, at statsministeren ikke er mere enig med sine partifæller, at udenrigsministeren ikke er mere enig med sine partifæller i Europa-Parlamentet?
Kan vi det?
Kunne man ikke give en garanti?
Hvorfor kan man ikke bare sige: Regeringen garanterer, at den linje, der kommer til at udgå fra EU, ikke rører ved den danske udlændingepolitik, ikke rører ved Dublinforordningen osv.?
Hvorfor ikke bare give den garanti, bortset fra at der så er 7-8 mep'er fra hendes eget parti, der bliver sure?
Mette Frederiksen (S), 2023-04-25:
Som jeg allerede har sagt det to gange, er jeg ikke bekendt med de diskussioner, der har været i Parlamentet.
Jo jo, bevares, men jeg kender også hr. Morten Messerschmidt nok til at vide, at det, der bliver sagt, nogle gange måske bliver tonet lidt.
Så jeg vil gerne have lejlighed til at sætte mig ordentligt ind i det eller bede den ansvarlige minister – det er nok i virkeligheden det, der kommer til at ske – om at sætte sig ordentligt ind i det her, og det er der jo en helt almindelig procedure for.
Tilbage står jo bare, at vi er i en rigtig, rigtig svær situation som Europa, og den bliver kun værre.
Den bliver kun værre, og derfor er det vigtigt både at holde fast i en stram udlændingepolitik i Danmark, men det er mindst lige så vigtigt at sikre Europas ydre grænse, og de to ting skal gå hånd i hånd.
Mai Villadsen (EL), 2023-04-25:
Men regeringen har jo et flertal, og med det flertal har regeringen nedfældet i sit grundlag, at man vil afskaffe seniorpensionen, og det er derfor, at det er underligt for mig, at vi nu også har en statsminister, som simpelt hen ikke kan svare ja eller nej til, om der bliver en forringelse, om det bliver med 5.000 kr. mindre om måneden og 3 år senere, man kan gå på pension.
Det synes jeg virkelig man skylder de nedslidte et svar på.
Ligesom den forrige spørger var inde på, med hensyn til om man nærmest skal omskrive ordbogen, så er det jo lidt rigtigt, at der vist er nogle spindoktorer, der har været på overordentligt overarbejde, da man har døbt det her Arnepluspension.
Bevares, man vil forbedre Arnepensionen, men man vil massivt forringe forholdene for tusindvis af mennesker, og selv ham, som lagde navn til Arnepensionen, nemlig Arne Juhl, har jo været ude at sige: Jeg synes altså, at det er en Arneminuspension.
Derfor vil jeg egentlig gerne, når jeg ikke kan få et klart svar på det første spørgsmål, spørge statsministeren: Hvad vil statsministeren sige til Arne?
Mette Frederiksen (S), 2023-04-25:
Udgangspunktet for regeringens virke er selvfølgelig vores regeringsgrundlag, og det er jo et regeringsgrundlag, som er skabt igennem mange ugers forhandlinger.
Og det er helt rigtigt, at vi ønsker at se på både seniorarbejdsmarkedet og tilbagetrækning under et.
Jeg håber ikke, det kommer bag på spørgeren, for vi har jo lavet Arnepensionen sammen, og det gjorde vi jo dengang, fordi vi ønskede, at der også skulle være en værdig tilbagetrækning.
Vi har til gengæld lavet Arnepensionen, og vi har været optaget af, om man ville kunne lave en bred politisk aftale om den, så den også står i fremtiden.
Og vi har så ønsket, kan man sige, at tænke de der to ordninger mere sammen, hvilket egentlig var Socialdemokratiets oprindelige tanke.
Så svaret på spørgsmålet er: Ja, der er et regeringsgrundlag, og det er det, vi arbejder med, men vi kan jo også konstatere, at Folketinget ikke er enige i den her sag, og derfor må vi jo på et tidspunkt diskutere med hinanden, hvad vi så gør.
For jeg synes også, det er et problem, at tilbagetrækningsordninger er noget, der sådan er kastebold mellem forskellige politiske flertal.
Og som spørgeren kan høre, går vores gamle venner i Radikale Venstre jo både ind for at afskaffe Arnepensionen og efterlønnen, så nogen let vej på tilbagetrækningsområdet er der jo ingen af os der har.
Henrik Rejnholt Andersen (M), 2023-04-25:
Tak for det.
I regeringen er vi enige om, at vi skal søge den bedst mulige rådgivning.
Det kan vi være hundrede procent enige om.
Og vi er også enige om, at hvis vi står i en situation som den i 2015 og 2016, så skal vi bruge de midler, der skal til, for at stoppe den migranttilstrømning, altså hvis den kommer igen; det er vi helt enige om.
Inger Støjberg (DD), 2023-04-25:
Tak for det.
I øjeblikket kan man jo ikke se mange minutters nyhedsudsendelser, uden at man kan se, hvordan det vælter ind med især migranter i Europa, især jo selvfølgelig fra Afrika og Mellemøsten.
Siden nytår er der kommet mange, mange tusinde over Middelhavet og ind i Italien, og alt peger jo på, at vi går en ny flygtningekrise i møde.
Jeg ved også, at statsministeren tidligere på ugen var i Italien for at diskutere de her ting.
Så kan man spørge, hvordan SVM-regeringen så reagerer på det.
Ja, altså, man slækker såmænd på grænsekontrollen, og det gør man netop i en tid, hvor der jo tydeligvis ikke er styr på EU's ydre grænser.
Det bizarre i det her, ud over det skammelige ved, at man slækker på grænsekontrollen, er så, at man har to partier, som ser fuldstændig vidt forskelligt på det her, altså om den ændring, vi nu ser, er en lempelse eller ej.
Moderaterne kørte ud med en stor kampagne, hvor der straks stod: Mere frihed, mindre grænsekontrol.
Venstre kørte ud med en lige så stor kampagne, hvor der stod: Vi passer på Danmark, nu forlænger vi grænsekontrollen.
De indikerede så på den måde, at man holder fast i grænsekontrollen.
Nu er det jo så så helt eminent heldigt, at vi ligesom har en overdommer til stede her i dag, og derfor vil jeg gerne bede statsministeren om at forklare mig, om det er Venstre eller det er Moderaterne, der har ret.
De kan i hvert fald ikke begge to have ret.
Fastholder vi grænsekontrollen, eller får vi mindre grænsekontrol, sådan som udenrigsministerens parti jo har slået sig meget, meget stort op på her den seneste tid?
Mette Frederiksen (S), 2023-04-25:
Jeg tillader mig indledningsvis måske lige at hæve diskussionen op over det polemiske og gå ind i substansen, for det er fuldstændig korrekt, at der kommer rigtig, rigtig mange migranter, flygtninge og indvandrere til Italien netop nu.
Det var en af grundene til, at jeg selv besøgte den nye italienske premierminister så sent som i fredags.
Det var for at diskutere, hvad vi gør bedst muligt i EU, og derfor er det ikke korrekt, at regeringens handling, hvad det her angår, handler om den midlertidige grænsekontrol.
For det, vi først og fremmest er optaget af, er at få løst problemerne ved Europas ydre grænse og dermed få sat en prop i det hul, der er fra ikke mindst Nordafrika over til Italien, og det handler om at få lavet nogle gode aftaler med de lande, der er i Nordafrika, så vi får stoppet bådene, for lige nu er det menneskesmuglere og menneskehandlere, der bestemmer, og ikke demokratisk valgte politikere.
Så det er det første, jeg vil sige.
Det andet, jeg vil sige omkring grænsekontrol, er, at vi bevarer den midlertidige grænsekontrol til Tyskland og vi laver nogle ændringer deri.
Den midlertidige grænsekontrol til Sverige omlægges, sådan at vi sætter et stærkere fokus på kriminalitetsbekæmpelse, og vurderingen er sådan set, at vi nok kan nå længere med den omlægning ved den svenske grænse.
Det er fuldstændig afgørende, at Europa får styr på den her situation, og derfor kan jeg oven i det, jeg allerede har sagt, sige, at jeg så sent som i går aftes diskuterede med en række europæiske ledere, hvad der er de næste skridt i forhold til at sikre Europas ydre grænse, og der er samarbejdet med Tunesien nok i virkeligheden det allerallervigtigste netop nu.
Inger Støjberg (DD), 2023-04-25:
Altså, det er ikke sådan, at jeg står tilbage med følelsen af at have fået svar på mit spørgsmål, men jeg har selvfølgelig også godt lagt mærke til, at statsministeren efterhånden går mere op i, hvad der foregår uden for Danmarks grænser, i Europa og resten af verden, end hvad der foregår her.
Men nu er statsministeren, i hvert fald indtil videre, jo statsminister i Danmark, og derfor er mit spørgsmål sådan set bare stadig væk: Hvem har egentlig ret i den her sag?
For Moderaterne og Venstre kan ligesom ikke begge to have ret.
Altså, den ene kan jo ikke slå sig op på sloganet mindre grænsekontrol, mere frihed, og den anden så slå sig op på, at vi styrker grænsekontrollen og passer rigtig godt på Danmark.
Det er jo det, der er problematikken i det her.
Jeg tror sådan set godt, jeg ved, hvad statsministerens parti mener om det her, så derfor er det sådan set bare for lige at få rettet lidt op på den der tvist.
Jeg må helt ærligt indrømme, at jeg altså var noget forvirret der den 14. april, da man pludselig kom med den her ændring.
Mette Frederiksen (S), 2023-04-25:
Det kan jeg sådan set godt forstå spørgeren
er, al den stund spørgerens eget parti i den her sag siger, at man ønsker at være medlem af EU, hvis jeg forstår det korrekt, herunder også – for det er jo det, medlemskabet medfører – at være en del af Schengenaftalen, men at man så vil have fuld grænsekontrol
Det ved spørgeren jo godt ikke kan lade sig gøre.
Så er spørgsmålet, hvordan man bruger sin tid bedst, og man kan sige, at det gode ved mig som statsminister er, at jeg har rigtig mange kilometer i benene, så jeg kan nå rigtig, rigtig mange arbejdsopgaver på en og samme dag.
Men Danmark er jo ikke frontland.
Vi er ikke en ydre grænse i forhold til den problemstilling, der er omkring Middelhavet, og derfor har jeg valgt at læne mig meget, meget ind i at sikre, at Europa nu er medfinansierende af den ydre grænse.
Det lykkedes så sent som tidligere på året, og vi er nu gået i gang, bl.a. med landene Bulgarien og Rumænien, og jeg har været i Kroatien for også at diskutere den ydre grænse på Balkanruten.
Men det allervigtigste, hvis man gerne vil sikre et Europa, hvor der ikke kommer flere hertil, end man kan integrere, er, at man engagerer sig i det europæiske spørgsmål og får sikret Europas ydre grænse.
Inger Støjberg (DD), 2023-04-25:
Nu kan der være mange grunde til, at man engagerer sig i det europæiske spørgsmål.
Det er meget sjældent, man sådan bliver glad for et udenomssvar, men det gjorde jeg faktisk her.
For det leder mig egentlig lige hen til at spørge til, hvad søren der egentlig er sket siden 2019, for jeg kan da lige så tydeligt huske, hvordan fru Mette Frederiksen gik til valg på – og der var det fru Mette Frederiksen og ikke statsministeren, for det var som oppositionsleder – at man ville lave en revision af Schengenreglerne, så det fuldstændig var op til landene selv, hvordan og hvorledes sådan en grænsekontrol skulle skrues sammen, og hvor lang tid det skulle være, at man kunne have grænsekontrol.
Hvordan går det egentlig med arbejdet med at få ændret på Schengenreglerne – skrider det frem?
Det kunne vi måske i virkeligheden godt samarbejde om, for det den fru Mette Frederiksen, der var, før det blev til statsministeren, sagde, ligger jo sådan set meget i forlængelse af præcis det, som mit parti siger nu.
Så måske man, sådan lige inden man blev for polemisk, skulle prøve at hæve sig lidt op og kigge på det.
Mette Frederiksen (S), 2023-04-25:
Jamen jeg er meget, meget stærk tilhænger af, at vi kan bruge grænsekontrol på den måde, som vi mener er rigtig, og grænsekontrol kan jo være flere forskellige ting.
Det kan være i forhold til migration, hvor det kan være nødvendigt, det kan være i forhold til terrorbekæmpelse, hvor det er nødvendigt, og det kan være i forhold til kriminalitetsbekæmpelse.
Det kan være, fordi der er en aktuel problemstilling, som man ønsker at tage vare på, og derfor er det jo helt afgørende, at den danske grænse kan lukkes med det samme, hvis der kommer en situation a la 2015, som man jo, undskyld mig, ikke fik håndteret, som man skulle dengang, og på en anden og anderledes måde, hvis det skulle ske fremadrettet.
Så de indre grænser i Europa er vigtige.
Men den ydre grænse er jo mindst lige så vigtig.
Den er faktisk endnu vigtigere, for den store strøm, der kommer lige nu til Europa, af migranter, asylansøgere, men også folk, der ikke er asylansøgere, men som bare forsøger at komme ind i Europa, kommer jo primært hen over Middelhavet og potentielt via Balkanruten, og der har vi altså behov for en styrkelse af Europas grænser.
Det er ikke sikkert, man ønsker at bidrage til det fra Danmarksdemokraterne, men så skal man være ærlig at sige det.
For hvis man vil Danmark det bedste og Europa det bedste, får man styrket Europas grænser nu.
Mai Villadsen (EL), 2023-04-25:
Så er det samtidig særlig mærkværdigt, at det er den selv samme statsminister, som vil afskaffe seniorpensionen.
En ting, som er rigtig vigtig for os i Enhedslisten, er, at alle mennesker i Danmark kan vide sig sikre på at have en tryg og værdig alderdom, hvor der er tid og kræfter til at gå en tur med ægtefællen, til at bage kage, når familien kommer på besøg om søndagen, og til at løfte barnebarnet.
Og derfor – netop derfor – tror jeg, at der er rigtig mange, som er undrende og skuffede og kigger ængsteligt på Socialdemokratiets nye planer om at afskaffe netop seniorpensionen.
For regeringen ønsker jo – det står der i hvert fald i regeringsgrundlaget – at afskaffe seniorpensionen, hvilket jo betyder, at nedslidte mennesker fremover kan gå 3 år senere på pension til 5.000 kr. mindre om måneden, ungefær.
Da statsministeren sidst stod her i salen, var det overordentlig svært at få regeringen til at bekræfte planerne om at afskaffe seniorpensionen, selv om det egentlig står meget sort på hvidt i regeringsgrundlaget.
Derfor vil jeg gerne spørge, sådan at det ikke kan misforstås: Vil regeringen følge regeringsgrundlaget og afskaffe seniorpensionen – ja eller nej?
Mette Frederiksen (S), 2023-04-25:
Siger formanden for Det Konservative Folkeparti, der som det første i en valgperiode stemmer imod at øge arbejdsudbuddet – nærmest som sin allerallerførste handling går man ned og stemmer imod, at vi udvider arbejdsudbuddet og øger beskæftigelsen i Danmark – at det er mod at ville afskaffe efterlønnen?
Altså, undskyld mig, det er jo så gammel en traver, at man falder af krikken; så langsomt går den.
Det er jo ikke mod.
Mod er jo at tage ansvar.
Og nej, ligegyldigt hvordan man vender og drejer det, kan det aldrig nogen sinde blive Det Konservative Folkepartis opgave at sige nej til at indgå i en finanslovsforhandling.
Det står på side 1 i bøgerne for de gamle politiske partier, at man er med i aftaler, at man løfter ansvaret, og at man finder balancerne.
Jeg synes, det er ærgerligt – jeg synes, det er ærgerligt.
Søren Pape Poulsen (KF), 2023-04-25:
Hvis der er nogen, der siger nej, er det jo regeringen.
I siger nej til det, vi foreslår på uddannelsesområdet, hvor vi faktisk prøver at komme med lidt mere.
I siger nej, når vi taler om tilbagetrækning.
Jeg troede, at vi skulle til at være modige.
Jeg har bare et spørgsmål til statsministeren: Hvem er det, der skal tage sig af vores gamle mennesker på plejehjemmene i fremtiden?
Hvem skal tage sig af vores unge og gamle på sygehusene, som skal have taget blodprøver?
Hvem skal undervise vores børn i folkeskolen?
Det eneste, I vil, er at lave den ene tilbagetrækningsordning efter den anden.
Men det mod, som reformalliancen bestående af Radikale Venstre, Liberal Alliance og Det Konservative Folkeparti viser,
viser jo netop, at vores tankesæt ikke er støbt i beton.
Hvis man så bliver nedslidt, skal man have med pisken af regeringen, men hvis man kommer på Arnepension, statsministerens prestigeprojekt, så skal man have lov til at trække sig.
Det holder ikke; vores velfærdssamfund bryder sammen, hvis vi ikke tør at lave nogle arbejdsudbudsreformer , der virkelig virker.
Franciska Rosenkilde (ALT), 2023-04-25:
Flere aktører, herunder IPCC, Europa-Parlamentet og Klimarådet, har udtrykt kritik over brugen af biomasse.
Vi har i Danmark baseret en stor del af vores grønne omstilling på netop biomasse, og vi er det land i EU, der importerer mest biomasse pr. indbygger.
Afbrænding af biomasse har både direkte og indirekte negative effekter på klimaet, da det tit forårsager skovafbrænding og dyrkning af afgrøder, der ellers kunne være blevet brugt til mad.
Alligevel er regeringen imod Europa-Parlamentets forslag om at indføre restriktioner for brugen af biomasse.
Søren Pape Poulsen (KF), 2023-04-25:
Det er jo nogle fantastisk spændende diskussioner, vi kan få her.
Altså, jeg så ikke Socialdemokraterne være med i ret mange finanslove op igennem 00'erne.
Men jeg kan forstå, at nu skal man bare tage de små smuler og krummer, der bliver smidt ud, og så kan man ellers koble sig på en finanslov.
Det er jo en spændende diskussion i sig selv.
Jeg fik bare ikke noget svar på, hvorfor det er de folk, der er mest syge – om vi taler Arne- eller seniorpension, er det jo alle sammen folk, der skal gå før folkepensionsalderen – som der skal tages fra, så de mister måske 4.000 kr. om måneden, for at man kan give lidt mere til nogle andre på Arnepension.
Det er den logik, jeg ikke forstår.
Folk, der måske har arbejdet på halv tid det meste af livet og bare har været på arbejdsmarkedet i mange år, er jo ikke nødvendigvis blevet nedslidt af det.
Man kan skifte job undervejs, og vi gør rigtig meget i forhold til arbejdsmiljø.
Men uanset hvad står vi jo tilbage med, at der ikke kom ét svar fra statsministeren på, hvorfor det er, at man skal skære så hårdt, når folk beviseligt er nedslidte og syge.
Mette Frederiksen (S), 2023-04-25:
Det er fuldstændig korrekt.
Jeg er meget, meget stolt af vores Arnepension – værdig tidlig tilbagetrækning.
Det her giver jo, undskyld mig, lidt flashback, for vi har diskuteret Arnepensionen igennem rigtig mange år, og jeg forstår, at vi står fuldstændig samme sted, som vi altid har gjort.
Vi er af den overbevisning, at når man har arbejdet mange år på det danske arbejdsmarked, mere end 40 år, er kommet ind på et tidligt tidspunkt, har haft ufaglært eller faglært arbejde, måske har haft skiftende arbejdstider og jobfunktioner, som har krævet noget af fysikken, så skal man kunne trække sig værdigt og ordentligt tilbage uden at skulle visiteres og uden at skulle bede nogen andre om det.
Det har vi været uenige om igennem rigtig, rigtig mange år, og derfor var det dejligt, at der kom et politisk flertal, der vil sikre den værdige tilbagetrækning.
Jeg ved godt, at Det Konservative Folkeparti, sammen med Radikale Venstre og andre, vil afskaffe Arnepensionen, afskaffe efterlønnen, nøjagtig som I har ønsket det igennem mange år.
Og det vil sige, at det eneste, der så står tilbage, er en visitationsordning, hvor det ikke er en selv, der kan træffe beslutningen, og hvor der ikke er – i mine øjne – den ordentlighed, som Arnepensionen repræsenterer, nemlig at samfundet giver noget tilbage, når du har ydet dit.
Det er rigtigt, at der er en politisk uenighed omkring det.
Det kan jeg forstå at man ikke ønsker.
I det hele taget er der meget, man ikke ønsker fra De Konservatives side.
Jeg undrer mig over – det bliver jeg nødt til at sige – hvorfor man som et gammelt, hæderkronet parti ikke engang vil være med til at tage ansvaret for en finanslov i det her land.
Søren Pape Poulsen (KF), 2023-04-25:
Tak for det.
Jeg håber, at vi får Dansk Sprognævn til at kigge lidt på ordet Arneplus og får det oversat til det, det reelt betyder, og det vil jeg prøve her: en markant forringelse af vilkårene for de sygeste og mest nedslidte i Danmark.
Vi ved, at de fleste på seniorpension føler sig nedslidte, og det er jo ikke mærkeligt, for det kræver, at man har været forbi en læge for at få ydelsen.
Men for dem på Arnepensionen er det kun cirka en ud af fem, som føler sig nedslidt, og det giver jo god mening.
Det betyder så, at arbejdsudbuddet for de sygeste skal øges, mens flere med et stærkere helbred skal trække sig tidligere.
Det kunne jeg egentlig godt tænke mig at statsministeren kunne sige lidt om og måske forklare mig logikken i, for jeg synes, det er sådan lidt den omvendte Robin Hood, ikke?
Jeg synes, det er en forkert prioritering.
Jeg kunne godt tænke mig at høre statsministerens logik, i forhold til at det skal laves om.
Mette Frederiksen (S), 2023-04-25:
Jamen det er jo som at være tilbage i de gode gamle dage, og vi bliver jo aldrig enige om det her.
Jeg bliver bare nødt til at sige, at her er vi, der sidder herinde, en lille smule påvirket af, at de fleste af os ikke har et hårdt, fysisk krævende job, men hvis man har det, hvis man er social- og sundhedsassistent og i mere end 40 år har løftet på andre menneskers kroppe på grund af sygdom og på grund af alderdom, så vil det sætte sig. Det betyder jo ikke, at der ikke er sosu'er, der kan blive ved med at arbejde, også i en sen alder, måske ikke 37 timer, men på nedsat tid.
Det er i øvrigt en diskussion, vi gerne vil have: Hvordan skaber vi et mere fleksibelt arbejdsmarked?
Men til den der meget, meget stærke konservative tro på, at du bare kan være på arbejdsmarkedet i 40-45 år, uden at det sætter sig nogle spor, vil jeg sige: Jeg tror aldrig nogen sinde, vi bliver enige derom.
Og jeg har mødt for mange mennesker, som efter et langt arbejdsliv har et ønske om at kunne trække sig enten helt eller delvis tilbage, til at jeg i hvert fald lader mig overbevise af den konservative formand.
Må jeg så i øvrigt ikke sige, at jeg også sad i Folketinget i 00'erne, og der var ikke en egentlig invitation til Socialdemokratiet om at deltage i finanslovsforhandlingerne – jeg tror, det var, før hr. Søren Pape Poulsen kom herind.
Det kan jeg tydeligt huske at der ikke var.
Nu er der en regering, der siger til Folketingets partier: Skal vi lave finanslov sammen?
Fire partier sagde ja og gik ind og tog et ansvar for Danmark og for dansk økonomi.
Det Konservative Folkeparti sagde bare nej.